Broj: 711-I-1367-P-56/21-08-12

Zagreb, 9. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika** **Brune Hranića, općinskog načelnika Općine Vidovec,** na 134. sjednici, održanoj 9. srpnja 2021. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Brune Hranića, općinskog načelnika Općine Vidovec, neće se pokrenuti, s obzirom da** **iz prikupljenih podataka i dokumentacije, vezano za okolnost zapošljavanja osoba povezanih s potpredsjednikom i članom Općinskog vijeća Općine Vidovec u Dječjem vrtiću „Škrinjica“, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Povjerenstvo je 1. ožujka 2021. zaprimilo anonimnu prijavu mogućeg sukoba interesa podnesenu protiv dužnosnika Brune Hranića, općinskog načelnika Općine Vidovec, koja je zaprimljena u knjizi ulazne pošte Povjerenstva pod brojem: 711-U-771-P-56/21-01-5, povodom koje se vodi predmet broj P-56/21.

U prijavi se u bitnom upućuje na provjeru pravovaljanosti natječaja u Dječjem vrtiću „Škrinjica“ iz Vidovca te prijavljuje kako dužnosnika Brunu Hranića, tako i potpredsjednika općinskog vijeća Općine Vidovec, Marija Serinija i člana općinskog vijeća Općine Vidovec, Krunoslava Bistrovića, budući da su na radnim mjestima administrativno-računovodstvenog djelatnika, kuharice i spremačice zaposlene osobe koje su supružnici, prijatelji i susjedi vodeće stranke na čelu s općinskim načelnikom. U prijavi se traži provjera pravovaljanosti natječaja u vezi navedenog vrtića.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Bruno Hranić povodom obnašanja dužnosti općinskog načelnika Općine Vidovec obvezan postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako dužnosnik Bruno Hranić obnaša dužnost općinskog načelnika Općine Vidovec u svom trećem mandatu, od 4. lipnja 2021.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti koje se navode u prijavi na moguću povredu odredbi ZSSI-a.

Na upit Povjerenstva Dječji vrtić „Škrinjica“ se dopisom KLASA: 711-01/21-01/01, URBROJ:2186-170-01-21-02 očitovao da, Prema članku 5. Pravilnika o radu, plaćama i drugim naknadama Dječjeg vrtića Škrinjica (pročišćeni tekst) KLASA: 110-03/14-01/01, URBROJ: 2186/10-04/2-20-07 od 14. rujna 2020., u daljnjem tekstu (Pravilnik), Upravno vijeće Vrtića, na prijedlog ravnatelja donosi Odluku o potrebi zapošljavanja novih radnika u Vrtić, a sukladno članku 6., stavak 1. i 2., izbor i trajno zapošljavanje ili zapošljavanje radnika dulje od 60 dana obvezno se provodi putem natječaja, sukladno zakonu. Odluku o objavi natječaja donosi Upravno vijeće, a osobe koje se primaju na rad moraju zadovoljavati odredbe Zakona o predškolskom odgoju i obrazovanju.

U prosincu 2020. godine u skladu s Odlukama Upravnog vijeća koje su donesene na 08. sjednici 13. studenog 2020. raspisani su sljedeći natječaji: Natječaj za radno mjesto stručni/a suradnik/ica - pedagog/inja, Natječaj za radno mjesto odgojitelj/ica, Natječaj za radno mjesto voditelj/ica računovodstva, Natječaj za radno mjesto zdravstveni/a voditelj/ica - glavna medicinska sestra, Natječaj za radno mjesto kuhar/ica, Natječaj za radno mjesto pomoćni/a kuhar/ica, Natječaj za radno mjesto spremač/ica.

Za radna mjesta spremač/ica, kuhar/ica i pomoćni/a kuhar/ica dostavljaju se Odluke o raspisivanju natječaja za navedena radna mjesta, tekst raspisanih natječaja te zapisnici o otvaranju pristiglih prijava na natječaje.

Člankom 8. Pravilnika određeno je da se nakon isteka natječajnog roka provodi postupak izbora prijavljenih kandidata. Prije izbora kandidata mogu se provjeriti radne i druge (stručne, zdravstvene) sposobnosti osobe koja traži zaposlenje. Prethodno provjeravanje sposobnosti provodi se testiranjem, određivanjem osobi da obavi neki posao, razgovorom, upućivanjem osobe na liječnički pregled i sl.

Člankom 9. stavak 1. Pravilnika određeno je da prethodno provjeravanje sposobnosti obavlja ravnatelj odnosno povjerenstvo ili radnik Vrtića kojega ravnatelj za to opunomoći. U skladu s Pravilnikom, za radna mjesta spremač/ica, kuhar/ica i pomoćni/a kuhar/ica, 10. prosinca 2020. Povjerenstvo za provedbu navedenih natječaja objavilo je Pozive za provjeru znanja i sposobnosti putem usmenog testa (intervjua) koji su priloženi ovom dopisu. Na predmetna testiranja pozvani su svi kandidati s potpunim prijavama, navodi se.

Nadalje se ističe da je na usmeno testiranje za radno mjesto spremač/ica pristupilo 6 kandidata od ukupno 7, za radno mjesto kuhar/ica 5 kandidata, a za radno mjesto pomoćni/a kuhar/ica pristupilo je 4 od ukupno 5 kandidata. Kao dokaz o broju kandidata koji su pristupili usmenom testiranju dostavljeni su Zapisnici o rezultatima testiranja.

Člankom 10. Pravilnika određeno je da o izboru između kandidata prijavljenih na natječaj odlučuje ravnatelj, a o zasnivanju radnog odnosa odlučuje Upravno vijeće Vrtića na prijedlog ravnatelja. Kao dokaz postupanja s gore navedenim člankom Pravilnika dostavljene su odluke Upravnog vijeća Dječjeg vrtića Škrinjica o davanju suglasnosti o zasnivanju pojedinog radnog odnosa.

S izabranim kandidatima sklopljeni su Ugovori o radu koji su također dostavljeni u privitku ovog dopisa.

Nadalje, skreće se pozornost da je po pitanju provođenja natječaja i zapošljavanja u Dječjem vrtiću Škrinjica proveden inspekcijski nadzor prosvjetne inspekcije 11., 12 . i 23. veljače 2021., o čemu je dana 23. veljače 2021. godine sastavljen Zapisnik KLASA: UP/l-600-04/21- 01/00019, URBROJ: 533-08-21-0001. Navedenim Zapisnikom nisu utvrđene nepravilnosti glede provođenja natječaja i zapošljavanja u Dječjem vrtiću Škrinjica. Prosvjetna inspekcija izdala je dana 24. veljače 2021. godine Rješenje, KLASA: UP/l-600-04/21- 01/00019, URBROJ: 533-08-21-0002 kojim je utvrđena samo neusklađenost uredskog poslovanja s Uredbom o uredskom poslovanju. Zapisnik i Rješenje prosvjetne inspekcije također također se dostavljaju u privitku ovog dopisa.

Na daljnji upit Povjerenstva Dječji vrtić „Škrinjica“ se dopisom KLASA: 711-01/21-01/01, URBROJ:2186-170-01-21-04 očitovao kako, prema članku 5. Pravilnika o radu, plaćama i drugim naknadama Dječjeg vrtića Škrinjica KLASA. 110-03/14-01/01, URBROJ: 2186/10-01/2-14-01 od 09.prosinca 2014. i izmjenama i dopunama Pravilnika o radu, plaćama i drugim naknadama KLASA: 110-03/14-01/01, URBROJ:2186-170-02-19-03, u daljnjem tekstu (Pravilnik 2), Upravno vijeće Vrtića, na prijedlog ravnatelja donosi Odluku o potrebi zapošljavanja novih radnika u Vrtić, a sukladno članku 6., stavak 1. i 2. izbor i trajno zapošljavanje ili zapošljavanje radnika dulje od 60 dana obvezno se provodi putem natječaja sukladno zakonu. Odluku o objavi natječaja donosi Upravno vijeće, a osobe koje se primaju na rad moraju zadovoljavati odredbe Zakona o predškolskom odgoju i obrazovanju.

Dana 23. lipnja. 2020. Upravno vijeće Dječjeg vrtića Škrinjica donosi Odluku o raspisivanju natječaja za radno mjesto administrativno - računovodstveni djelatnik - m/ž. Kao dokaz dostavlja se dnevni red s 3. sjednice Upravnog vijeća, Odluku o raspisivanju natječaja za radno mjesto administrativno- računovodstveni djelatnik -m/ž te tekst natječaja za radno mjesto: administrativno - računovodstveni djelatnik -m/ž. Kao dokaz o pristiglom broju potpunih i nepotpunih prijava dostavljaju i Zapisnik o otvaranju pristiglih ponuda na Natječaj za radno mjesto Domar/Ložač i Natječaj za radno mjesto Administrativni radnik/radnica objavljenih na HZZZ-u i internetskoj stranici Vrtića.

Člankom 8. Pravilnika određeno je da se nakon isteka natječajnog roka provodi postupak izbora prijavljenih kandidata. Prije izbora kandidata mogu se provjeriti radne i druge (stručne, zdravstvene) sposobnosti osobe koja traži zaposlenje. Prethodno provjeravanje sposobnosti provodi se testiranjem, određivanjem osobi da obavi neki posao, razgovorom, upućivanjem osobe na liječnički pregled i si.

Člankom 9. stavak 1. Pravilnika određeno je da prethodno provjeravanje sposobnosti obavlja ravnatelj odnosno povjerenstvo ili radnik Vrtića kojega ravnatelj za to opunomoći. Svi kandidati čije su prijave bile potpune o načinu i vremenu testiranja obaviješteni su pismenim putem.

Na pisano testiranje za traženo radno mjesto pristupilo je 10 kandidata od ukupno 13. Kao dokaz o broju kandidata koji su pristupili usmenom testiranju (intervju-u) te o rezultatima pisanog testiranja dostavljamo Vam Rezultate pisanog testiranja i poziv na intervju za kandidate koji su postigli najmanje 50% bodova na pisanoj provjeri znanja.

Člankom 10. Pravilnika određeno je da o izboru između kandidata prijavljenih na natječaj odlučuje ravnatelj, a o zasnivanju radnog odnosa odlučuje Upravno vijeće Vrtića na prijedlog ravnatelja. Kao dokaz postupanja s gore navedenim člankom dostavljen je Zapisnik i Odluka o davanju suglasnosti o osnivanju radnog odnosa za obavljanje poslova administrativno - računovodstveni djelatnik. Kandidati su o konačnom izboru, odnosno o rezultatima natječaja obaviješteni pisanom objavom rezultata natječaja na web stranici Dječjeg vrtića Škrinjica. Kao dokaz dostavljena je Obavijest o izboru kandidata - na natječaj, Administrativno - računovodstveni djelatnik/djelatnica, 1 izvršitelj m/ž, na neodređeno, puno radno vrijeme.

S izabranom kandidatkinjom sklopljen je Ugovor o radu, dostavljen u privitku ovog dopisa.

Na daljnji upit Povjerenstva Dječji vrtić „Škrinjica“ se dopisom KLASA: 711-01/21-01/01, URBROJ:2186-170-01-21-06 očitovao kako je na trećoj sjednici Upravnog vijeća Dječjeg vrtića Škrinjica održanoj dana 23. lipnja 2020. godine pod točkom 3. Razno, ravnateljica Dječjeg vrtića Škrinjica uz suglasnost Upravnog vijeća imenovala sebe i druge članove u Povjerenstvo za provedbu natječaja. Kao dokaz priložen je Zapisnik s 3. sjednice Upravnog vijeća Dječjeg vrtića Škrinjica. Ravnateljica Dječjeg vrtića Odlukom o imenovanju Povjerenstva za provedbu natječaja imenovala je Zorana Košića Čačića za predsjednika Povjerenstva.

Pisana provjera znanja i intervju za kandidate prijavljene za radno mjesto administrativno - računovodstveni djelatnik sastojali su se od pitanja kroz koja su se provjeravala njihova znanja, sposobnosti, interesi i profesionalni ciljevi. Kao dokaz priložili su Pisanu provjeru znanja i pitanja za intervju za radno mjesto administrativno - računovodstveni djelatnik.

Na natječaj je pristiglo 13 potpunih prijava, pisanom dijelu testiranja odazvalo se 10 kandidata, ostalo troje kandidata koji su dostavili valjane prijave na natječaj nije se odazvalo Pozivu na testiranje i nisu poznati razlozi nedolaska. Popis poimence navedenih 10 kandidata koji su pristupili pisanom dijelu priložen je uz ovo očitovanje.

Vezano za okolnost zapošljavanja osoba povezanih s potpredsjednikom i članom Općinskog vijeća Općine Vidovec u Dječjem vrtiću „Škrinjica“, Povjerenstvo je utvrdilo kako dužnosnik Bruno Hranić ni na koji način nije bio uključen u provedbu postupaka natječaja u Dječjem vrtiću, niti je utvrđena bilo kakva osobna ili interesna povezanost dužnosnika sa zaposlenim osobama u vrtiću, kao i s potpredsjednikom i članom Općinskog vijeća Općine Vidovec, Slijedom navedenog ne proizlazi da je u postupanju navedenog dužnosnika došlo do moguće povrede odredbi ZSSI-a, te je donesena odluka kao u izreci ovog akta.

Povjerenstvo pritom napominje kako odredbama članka 3. ZSSI-a nije propisano da su članovi predstavničkih tijela jedinica lokalne i područne (regionalne) samouprave dužnosnici u smislu navedenog Zakona pa se odredbe ZSSI-a na njih ne primjenjuju, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona. Slijedom navedenog, u djelokrugu i nadležnosti Povjerenstva nije donošenje obvezujućeg akta u odnosu na obnašatelje javne dužnosti na koje se odredbe ZSSI-a ne primjenjuju.

Slijedom svega navedenog, odlučeno je kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Bruno Hranić, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana